CELEX: 52020PC0439
Language: sl
Date: 2020-08-24
Title: Predlog IZVEDBENI SKLEP SVETA o dodelitvi začasne podpore Romuniji na podlagi Uredbe Sveta (EU) 2020/672 za ublažitev tveganj za brezposelnost v izrednih razmerah po izbruhu COVID-19

EVROPSKA KOMISIJA
            Bruselj, 24.8.2020
            COM(2020) 439 final
            2020/0211(NLE)
            Predlog
            IZVEDBENI SKLEP SVETA
            o dodelitvi začasne podpore Romuniji na podlagi Uredbe Sveta (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
               
         
         
            
               OBRAZLOŽITVENI MEMORANDUM
            
            
               1.OZADJE PREDLOGA
            
            
               •Razlogi za predlog in njegovi cilji
            
            
               Uredba Sveta 2020/672 (v nadaljnjem besedilu: uredba o instrumentu SURE) določa pravni okvir za zagotavljanje finančne pomoči Unije državam članicam, ki se zaradi izbruha COVID-19 soočajo z resnimi gospodarskimi motnjami ali jih takšne motnje resno ogrožajo. Podpora v okviru instrumenta SURE je v prvi vrsti namenjena financiranju shem skrajšanega delovnega časa ali podobnih ukrepov za zaščito zaposlenih in samozaposlenih, da se tako zmanjša obseg brezposelnosti in izgube dohodka, poleg tega pa tudi financiranju nekaterih ukrepov, povezanih z zdravjem, zlasti na delovnem mestu.
            
            
               Romunija je 7. avgusta 2020 zaprosila za finančno pomoč Unije na podlagi uredbe o instrumentu SURE. Komisija se je v skladu s členom 6(2) uredbe o instrumentu SURE posvetovala z romunskimi organi, da bi preverila nenadno in močno povečanje dejanskih in načrtovanih javnofinančnih odhodkov, do katerega je prišlo zaradi odziva na pandemijo COVID-19 in ki je neposredno povezano s shemami skrajšanega delovnega časa in podobnimi ukrepi Romunije, pa tudi z ukrepi, povezanimi z zdravjem. Pomoč se nanaša na:
            
            
               (1)prejemek zaposlenih pri delodajalcih, ki so zmanjšali ali začasno prekinili svojo dejavnost zaradi posledic izbruha COVID-19. Prejemek je omejen na 75 % njihove osnovne plače (vendar ne več kot 75 % povprečne bruto plače v gospodarstvu) za čas trajanja izrednih razmer;
            
            
               (2)prejemek za osebe, katerih pogodba o zaposlitvi je bila začasno prekinjena vsaj 15 dni v času izrednih razmer ali stanja pripravljenosti, pod pogojem, da se njihovo delovno razmerje ohrani do 31. decembra 2020. Prejemek znaša 41,5 % njihove bruto osnovne plače (vendar ne več kot 41,5 % povprečne bruto plače v gospodarstvu); 
            
            
               (3)shemo skrajšanega delovnega časa, v skladu s katero ima delodajalec v primeru začasnega zmanjšanja dejavnosti zaradi izrednih razmer ali stanja pripravljenosti možnost, da delovni čas zaposlenih skrajša za največ 50 %. V obdobju skrajšanega delovnega časa so prizadeti delavci upravičeni do nadomestila v višini 75 % razlike med bruto plačo za običajni delovni čas in dejansko plačo;
            
            
               (4)dva ukrepa za samozaposlene in svobodne poklice: za tiste, ki so v celoti prenehali delati zaradi posledic izbruha COVID-19, država zagotavlja prejemek v višini 75 % njihove povprečne bruto plače. Za tiste, ki so skrajšali delovni čas, država zagotovi do 41,5 % njihove povprečne bruto plače;
            
            
               (5)ukrep, ki zagotavlja podporni dodatek v višini 35 % običajnega plačila na delovni dan, za obdobje največ 3 mesecev, za dnevne delavce, ki so prenehali delati zaradi začasne prekinitve poslovnih dejavnosti zaradi posledic izbruha COVID-19;
            
            
               (6)dodatek za dodatno delo za osebje posebnih struktur nacionalnega inštituta za javno zdravje in okrožnih direktoratov za javno zdravje in/ali direktorata za javno zdravje v Bukarešti, ki si prizadevajo za usklajevanje in izvajanje ukrepov za preprečevanje in omejevanje dogodkov, ki jih je Svetovna zdravstvena organizacija razglasila za izredne razmere svetovnih razsežnosti v javnem zdravju zaradi okužb s COVID-19. Ukrep zagotavlja prejemek v višini 75 % osnovne plače za ure, ki so presegale običajni delovni čas, in 100 % osnovne plače za ure, opravljene ob koncu tedna, ob praznikih in drugih dnevih, ki se ne štejejo kot delovni dnevi; 
            
            
               (7)dodatek za nego otroka za zaposlene v nacionalnem sistemu obrambe, kazenskih ustanovah, javnozdravstvenih ustanovah in drugih kategorijah, določenih z ministrskimi odredbami. Prejemek je pogojen s tem, da drugi starš ne koristi alternativnih pravic, po katerih dobijo starši proste dni za varstvo otrok v primeru začasnega zaprtja izobraževalnih enot; 
            
            
               (8)dodatek za posebno nevarne razmere v višini do 30 % njihove plače za zdravstveno osebje, ki sodeluje pri zdravstvenih ukrepih proti COVID-19.
            
            
               Romunija je Komisiji predložila ustrezne informacije. 
            
            
               Komisija glede na razpoložljiva dejstva predlaga Svetu, da sprejme izvedbeni sklep o odobritvi finančne pomoči Romuniji v skladu z uredbo o instrumentu SURE v podporo zgoraj navedenim ukrepom.
            
            
               •Skladnost z veljavnimi predpisi s področja zadevne politike
            
            
               Ta predlog je v celoti skladen z Uredbo Sveta 2020/672, na podlagi katere je predložen.
            
            
               Predlog dopolnjuje drug instrument prava Unije za zagotavljanje podpore državam članicam v izrednih razmerah, in sicer Uredbo Sveta (ES) št. 2012/2002 z dne 11. novembra 2002 o ustanovitvi Solidarnostnega sklada Evropske unije (Uredba (ES) št. 2012/2002). Uredba (EU) 2020/461 Evropskega parlamenta in Sveta, ki spreminja navedeni instrument, da bi se razširilo njegovo področje uporabe na izredne razmere večjih razsežnosti v javnem zdravju in opredelile posebne dejavnosti, upravičene do financiranja, je bila sprejeta 30. marca. 
            
            
               •Skladnost z drugimi politikami Unije
            
         
         
            
               Predlog je del sklopa ukrepov, pripravljenih v odziv na trenutno pandemijo COVID-19, kot je „naložbena pobuda v odziv na koronavirus“, in dopolnjuje druge instrumente, ki podpirajo zaposlovanje, kot sta Evropski socialni sklad in Evropski sklad za strateške naložbe (EFSI)/InvestEU. Z uporabo izposojanja in posojanja za podporo državam članicam v tem konkretnem primeru izbruha COVID-19 bi ta predlog zagotavljal drugo raven zaščite za financiranje shem skrajšanega delovnega časa in podobnih ukrepov, s čimer bi pomagal ohranjati delovna mesta ter s tem zaščititi zaposlene in samozaposlene pred tveganjem brezposelnosti. 
            
            
               2.PRAVNA PODLAGA, SUBSIDIARNOST IN SORAZMERNOST
            
            
               •Pravna podlaga
            
            
               Pravna podlaga za ta instrument je Uredba Sveta 2020/672. 
            
            
               •Subsidiarnost (za neizključno pristojnost) 
            
            
               Predlog je odziv na prošnjo države članice in odraža evropsko solidarnost z zagotavljanjem finančne pomoči Unije v obliki začasnih posojil državi članici, ki jo je prizadel izbruh COVID-19. Takšna finančna pomoč kot druga raven zaščite začasno podpira povečane javnofinančne odhodke držav članic za sheme skrajšanega delovnega časa in podobne ukrepe ter jim pomaga ščititi delovna mesta in s tem zaposlene in samozaposlene pred tveganjem brezposelnosti in izgube dohodka.
            
            
               Podpora bo pomagala prizadetemu prebivalstvu in pripomogla k blažitvi neposrednih družbenih in gospodarskih posledic krize COVID-19. 
            
            
               •Sorazmernost
            
            
               Predlog upošteva načelo sorazmernosti. Ne presega tistega, kar je potrebno za doseganje ciljev instrumenta. 
            
            
               3.REZULTATI NAKNADNIH OCEN, POSVETOVANJ Z ZAINTERESIRANIMI STRANMI IN OCEN UČINKA
            
            
               •Posvetovanja z zainteresiranimi stranmi
            
            
               Zaradi nujne čimprejšnje priprave predloga, da bi ga Svet lahko pravočasno sprejel, posvetovanja z zainteresiranimi stranmi ni bilo mogoče izvesti.
            
            
               •Ocena učinka
            
            
               Zaradi nujnosti priprave predloga ocena učinka ni bila izvedena.
            
            
               4.PRORAČUNSKE POSLEDICE
            
            
               Komisija bi morala imeti možnost najema posojil na finančnih trgih z namenom nadaljnjega posojanja državi članici, ki zaprosi za finančno pomoč v okviru instrumenta SURE. 
            
            
               Poleg jamstev, ki jih dajo države članice, okvir vključuje tudi druge zaščitne ukrepe za zagotavljanje finančne trdnosti sheme, in sicer:
            
            
               ·strog in konservativen pristop k finančnemu upravljanju,
            
            
               ·oblikovanje posojilnega portfelja, ki omejuje tveganje koncentracije, letno izpostavljenost in čezmerno izpostavljenost do posameznih držav članic, hkrati pa zagotavlja, da se državam članicam, ki najbolj potrebujejo pomoč, lahko zagotovijo zadostna sredstva, ter
            
            
               ·možnosti obnovitve dolga.
            
         
         
            
               2020/0211 (NLE)
            
            
               Predlog
            
            
               IZVEDBENI SKLEP SVETA
            
            
               o dodelitvi začasne podpore Romuniji na podlagi Uredbe Sveta (EU) 2020/672 za ublažitev tveganj za brezposelnost v izrednih razmerah po izbruhu COVID-19
            
            
               SVET EVROPSKE UNIJE JE –
            
            
               ob upoštevanju Pogodbe o delovanju Evropske unije, 
            
            
               ob upoštevanju Uredbe Sveta (EU) 2020/672 z dne 19. maja 2020 o vzpostavitvi evropskega instrumenta za začasno podporo za ublažitev tveganj za brezposelnost v izrednih razmerah (SURE) po izbruhu COVID-19
                  1
                in zlasti člena 6(1) Uredbe,
            
            
               ob upoštevanju predloga Evropske komisije,
            
            
               ob upoštevanju naslednjega:
            
            
               (1)Romunija je 7. avgusta 2020 zaprosila za finančno pomoč Unije, da bi dopolnila svoja nacionalna prizadevanja za obravnavanje učinka izbruha COVID-19 in njegovih socialno-ekonomskih posledic za delavce. 
            
            
               (2)Izbruh COVID-19 in izredni ukrepi, ki jih je Romunija sprejela za zajezitev izbruha ter njegovih socialno-ekonomskih učinkov in učinkov, povezanih z zdravjem, bodo po pričakovanjih zelo močno vplivali na javne finance. V skladu z napovedjo Komisije iz pomladi 2020 naj bi primanjkljaj sektorja država Romunije do konca leta 2020 znašal 9,2 % bruto domačega proizvoda (BDP), dolg sektorja država pa 46,2 % BDP. Glede na vmesno napoved Komisije iz poletja 2020 naj bi se BDP Romunije v letu 2020 zmanjšal za 6,0 %. 
            
            
               (3)Izbruh COVID-19 je imobiliziral znaten del delovne sile v Romuniji. To je povzročilo nenadno in močno povečanje javnofinančnih odhodkov v Romuniji, povezano z nacionalno shemo skrajšanega delovnega časa in podobnimi ukrepi, ter ukrepi, povezanimi z zdravjem, kot je navedeno v uvodnih izjavah 4 do 11. 
            
            
               (4)Izredni odlok vlade 30/2020
                  2
               , kot je naveden v prošnji Romunije z dne 7. avgusta 2020, zagotavlja prejemek delavcem pri delodajalcih, ki so zmanjšali ali začasno prekinili svojo dejavnost zaradi posledic izbruha COVID-19. Prejemek je omejen na 75 % njihove osnovne plače (vendar ne več kot 75 % povprečne bruto plače v gospodarstvu) za čas trajanja izrednih razmer.
            
            
               (5)Z Izrednim odlokom vlade 92/2020
                  3
               , kot je naveden v prošnji Romunije z dne 7, avgusta 2020, se je uvedel prejemek za osebe, katerih pogodba o zaposlitvi je bila začasno prekinjena vsaj 15 dni v času izrednih razmer ali stanja pripravljenosti, pod pogojem, da se njihovo delovno razmerje ohrani do 31. decembra 2020. Prejemek znaša 41,5 % njihove bruto osnovne plače (vendar ne več kot 41,5 % povprečne bruto plače v gospodarstvu). 
            
            
               (6)Z Izrednim odlokom vlade 132/2020
                  4
                je bila uvedena shema skrajšanega delovnega časa, v skladu s katero ima delodajalec v primeru začasnega zmanjšanja dejavnosti zaradi izrednih razmer ali stanja pripravljenosti možnost, da delovni čas zaposlenih skrajša za največ 50 %. V obdobju skrajšanega delovnega časa so prizadeti delavci upravičeni do nadomestila v višini 75 % razlike med bruto plačo za običajni delovni čas in dejansko plačo.
            
            
               (7)Za samozaposlene in svobodne poklice sta bila uvedena dva ukrepa: za tiste, ki so v celoti prenehali delati zaradi posledic izbruha COVID-19, država zagotavlja prejemek v višini 75 % njihove povprečne bruto plače
                  5
               . Za tiste, ki so skrajšali delovni čas, država zagotovi do 41,5 % njihove povprečne bruto plače;
            
            
               (8)Za dnevne delavce, ki so prenehali delati zaradi začasne prekinitve poslovnih dejavnosti zaradi posledic izbruha COVID-19, so organi uvedli ukrep, ki zagotavlja podporni dodatek v višini 35 % običajnega plačila na delovni dan, za največ 3 mesece.
            
            
               (9)Izredni odlok vlade 11/2020
                  6
               , kot je naveden v prošnji Romunije z dne 7. avgusta 2020, zagotavlja dodatek za dodatno delo za osebje posebnih struktur nacionalnega inštituta za javno zdravje in okrožnih direktoratov za javno zdravje in/ali direktorata za javno zdravje v Bukarešti, ki si prizadevajo za usklajevanje in izvajanje ukrepov za preprečevanje in omejevanje dogodkov, ki jih je Svetovna zdravstvena organizacija razglasila za izredne razmere svetovnih razsežnosti v javnem zdravju zaradi okužb s COVID-19. Ukrep zagotavlja prejemek v višini 75 % osnovne plače za ure, ki so presegale običajni delovni čas, in 100 % osnovne plače za ure, opravljene ob koncu tedna, ob praznikih in drugih dnevih, ki se ne štejejo kot delovni dnevi. Ta ukrep se lahko šteje za ukrep, povezan z zdravjem, iz Uredbe (EU) 2020/672.
            
            
               (10)Za zaposlene v nacionalnem sistemu obrambe, kazenskih ustanovah, javnozdravstvenih ustanovah in drugih kategorijah, določenih z ministrskimi odredbami, so organi uvedli dodatek za nego otroka. Prejemek je pogojen s tem, da drugi starš ne koristi alternativnih pravic, po katerih dobijo starši proste dni za varstvo otrok v primeru začasnega zaprtja izobraževalnih enot. Ta ukrep se lahko šteje za ukrep, podoben shemam skrajšanega delovnega časa iz Uredbe (EU) 2020/672, saj zagotavlja dohodkovno podporo zaposlenim, kar bo pomagalo kriti stroške otroškega varstva med zaprtjem šol in s tem pomagalo staršem nadaljevati delo in preprečiti, da bi bila ogrožena delovna razmerja. 
            
            
               (11)Z Zakonom št. 56/2020
                  7
               , kot je naveden v prošnji Romunije z dne 7. avgusta 2020, se je uvedel dodatek za posebno nevarne razmere v višini do 30 % njihove plače za zdravstveno osebje, ki sodeluje pri zdravstvenih ukrepih proti COVID-19.
            
         
         
            
               (12)Romunija izpolnjuje pogoje, da lahko zaprosi za finančno pomoč iz člena 3 Uredbe (EU) 2020/672. Romunija je Komisiji predložila ustrezne dokaze, da so se dejanski in načrtovani javnofinančni odhodki od 1. februarja 2020 povečali za 4 370 779 006 EUR zaradi povečanja zneskov, ki so neposredno povezani s prejemki za zaposlene in druge kategorije delavcev na čakanju, dodatkom za ponovno zaposlene in druge kategorije delavcev, prihodnjo shemo skrajšanega delovnega časa, podpornim dodatkom za dnevne delavce in dodatkom za otroško varstvo za določeno osebje. To pomeni nenadno in močno povečanje, ker se nanaša na nove ukrepe, ki zajemajo velik delež podjetij in delovne sile v Romuniji. Romunija namerava 271 534 419 EUR povečanih odhodkov financirati iz skladov Unije. 
            
            
               (13)Komisija se je v skladu s členom 6 Uredbe (EU) 2020/672 posvetovala z Romunijo ter preverila nenadno in močno povečanje dejanskih in načrtovanih javnofinančnih odhodkov, opisano v prošnji z dne 7. avgusta 2020, ki je neposredno povezano s shemami skrajšanega delovnega časa in podobnimi ukrepi, kot tudi z uporabo zadevnih ukrepov, povezanih z zdravjem, ki so bili uvedeni zaradi izbruha COVID-19.
            
            
               (14)Zato bi bilo treba zagotoviti finančno pomoč za podporo Romuniji pri obravnavanju socialno-ekonomskih učinkov resnih gospodarskih motenj, ki jih je povzročil izbruh COVID-19.
            
            
               (15)Ta sklep ne bi smel posegati v izid kakršnih koli postopkov v zvezi z izkrivljanjem delovanja notranjega trga, ki se lahko izvedejo, in sicer zlasti na podlagi členov 107 in 108 PDEU. Ne razveljavlja zahteve, da države članice Komisijo v skladu s členom 108 PDEU obvestijo o primerih morebitne državne pomoči.
            
            
               (16)Romunija bi morala Komisijo redno obveščati o izvrševanju načrtovanih javnofinančnih odhodkov, da bi Komisija lahko ocenila, v kolikšnem obsegu je Romunija izvršila navedene odhodke.
            
            
               (17)Odločitev o zagotovitvi finančne pomoči je bila sprejeta ob upoštevanju obstoječih in pričakovanih potreb Romunije, pa tudi prošenj za finančno pomoč v skladu z Uredbo (EU) 2020/672, ki so jih že predložile ali jih nameravajo predložiti druge države članice, pri čemer se upoštevajo načela enake obravnave, solidarnosti, sorazmernosti in preglednosti –
            
            
               SPREJEL NASLEDNJI SKLEP: 
            
            
               Člen 1
            
            
               Romunija izpolnjuje pogoje iz člena 3 Uredbe (EU) 2020/672. 
            
            
               Člen 2
            
            
               1.Unija da Romuniji na voljo posojilo v znesku največ 4 099 244 587 EUR. Povprečna zapadlost posojila ne presega 15 let.
            
            
               2.Obdobje razpoložljivosti finančne pomoči, dodeljene s tem sklepom, je 18 mesecev od prvega dne po začetku veljavnosti tega sklepa. 
            
            
               3.Komisija da Romuniji na voljo finančno pomoč Unije v največ osmih obrokih. Obrok se lahko izplača v eni ali več tranšah. Zapadlost tranš prvega obroka je lahko daljša od največje povprečne zapadlosti iz odstavka 1. V takih primerih se zapadlost nadaljnjih tranš določi tako, da največja povprečna zapadlost iz odstavka 1 ni presežena, ko so izplačani vsi obroki. 
            
            
               4.Prvi obrok se sprosti ob začetku veljavnosti sporazuma o posojilu iz člena 8(2) Uredbe (EU) 2020/672. 
            
            
               5.Romunija plača strošek financiranja Unije iz člena 4 Uredbe (EU) 2020/672 za vsak obrok ter vse pristojbine, stroške in odhodke Unije, ki izhajajo iz financiranja. 
            
            
               6.Komisija odloča o obsegu in sprostitvi obrokov ter velikosti tranš. 
            
            
               Člen 3 
            
            
               1. Romunija lahko financira naslednje ukrepe: 
            
            
               (1)nadomestilo za zaposlene na čakanju pri delodajalcih, ki zmanjšajo ali začasno prekinejo dejavnost, kot je določeno v členu 11 Izrednega odloka vlade 30/2020;
            
            
               (2)prejemek, do katerega so upravičene osebe, katerih pogodba o zaposlitvi je bila začasno prekinjena, kot je določeno v členu 1 Izrednega odloka vlade 92/2020; 
            
         
         
            
               (3)shemo skrajšanega delovnega časa, kot je določeno v členu 1 Izrednega odloka vlade 132/2020;
            
            
               (4)prejemek, podoben tistemu iz točke (a), za druge kategorije delavcev, vključno s samozaposlenimi in svobodnimi poklici, kot je določeno v členu 15 Izrednega odloka vlade 30/2020;
            
            
               (5)prejemek iz Zakona št. 6/2020 o državnem proračunu za socialno zavarovanje za leto 2020 za druge kategorije delavcev (vključno s samozaposlenimi in svobodnimi poklici) kot je določeno v členu 3 Izrednega odloka vlade 132/2020;
            
            
               (6)podporni dodatek za dnevne delavce, kot je določeno v členu 4 Izrednega odloka vlade 132/2020;
            
            
               (7)dodatek v zvezi z dodatnim delom za osebje posebnih struktur nacionalnega inštituta za javno zdravje in okrožnih direktoratov za javno zdravje in/ali direktorata za javno zdravje v Bukarešti, kot je določeno v členu 8(6) Izrednega odloka vlade št. 11/2020;
            
            
               (8)dodatek za nego otroka za zaposlene v nacionalnem sistemu obrambe, kazenskih ustanovah, javnozdravstvenih ustanovah in drugih kategorijah, določenih z ministrskimi odredbami, kot je določeno v členu 1(6) Izrednega odloka vlade 30/2020;
            
            
               (9)dodatek za posebno nevarne razmere, ki se dodeli ob priznavanju zaslug zdravstvenega osebja, kot je določeno v členu 7 Zakona št. 56/2020.
            
            
               Člen 4
            
            
               Romunija do [DATUM: 6 mesecev po datumu objave tega sklepa] in nato vsakih 6 mesecev obvešča Komisijo o izvrševanju načrtovanih javnofinančnih odhodkov, dokler načrtovani javnofinančni odhodki niso v celoti izvršeni.
            
            
               Člen 5
            
            
               Ta sklep je naslovljen na Romunijo.
            
            
               Člen 6
            
            
               Ta sklep se objavi v Uradnem listu Evropske unije. 
            
            
               V Bruslju,
            
            
               
                     Za Svet
               
               
                     Predsednik
               
            
         
         
            
                  
                     (1)
                  
                        UL L 159, 20.5.2020, str. 1.
               
               
                  
                     (2)
                  
                        Objavljeno v Uradnem listu 231 z dne 21. marca 2020.
               
               
                  
                     (3)
                  
                        Objavljeno v Uradnem listu 459 z dne 29. maja 2020.
               
               
                  
                     (4)
                  
                        Objavljeno v Uradnem listu 720 z dne 10. avgusta 2020.
               
               
                  
                     (5)
                  
                        Kot je določeno v Zakonu št. 6/2020 o državnem proračunu za socialno zavarovanje za leto 2020.
               
               
                  
                     (6)
                  
                        Objavljeno v Uradnem listu 102 z dne 11. februarja 2020.
               
               
                  
                     (7)
                  
                        Objavljeno v Uradnem listu 402 z dne 15. maja 2020.